[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.2.2008

COM(2008) 80 τελικό

2008/0033 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (διχλωρομεθάνιο) (τροποποίηση της οδηγίας 76/769/ΕΟΚ του Συμβουλίου)

(υποβληθείσα από την Επιτροπή){SEC(2008) 192}{SEC(2008) 193}

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων θεσπίζει το πλαίσιο για εναρμονισμένους κανόνες σε ολόκληρη την Ευρωπαϊκή Ένωση σχετικά με την κυκλοφορία στην αγορά και τη χρήση των επικίνδυνων ουσιών και παρασκευασμάτων.

Η οδηγία 76/769/ΕΟΚ εφαρμόζεται για τη διαχείριση των κινδύνων που παρουσιάζουν οι επικίνδυνες ουσίες για την ανθρώπινη υγεία και το περιβάλλον. Οι επικίνδυνες ουσίες και τα παρασκευάσματα που αναφέρονται στο παράρτημα I της οδηγίας 76/769/ΕΟΚ μπορούν να κυκλοφορούν στην αγορά και να χρησιμοποιούνται μόνο υπό συγκεκριμένες συνθήκες.

Προτείνεται η διαχείριση των κινδύνων από το διχλωρομεθάνιο (DCM) με τη συμπερίληψη της εν λόγω ουσίας στο παράρτημα I της οδηγίας 76/769/ΕΟΚ.

1.1. Διχλωρομεθάνιο, χημικές ιδιότητες και κίνδυνοι για την υγεία του ανθρώπου

Το διχλωρομεθάνιο (DCM), με αριθ. CAS 75-09-2 και αριθ. EINECS 200-838-9, είναι μία άχρωμη ένωση αλογονωμένου αλειφατικού υδρογονάνθρακα με δριμεία αιθερική οσμή ή ήπια γλυκεία οσμή. Χρησιμοποιείται κυρίως στην παραγωγή φαρμακευτικών προϊόντων, διαλυτών και βοηθητικών εφαρμογών, διαβρωτικών χρωμάτων και κολλών.

Το DCM δεν περιλαμβάνεται στους πίνακες προτεραιότητας δυνάμει του κανονισμού (ΕΟΚ) αριθ. 793/93, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες. Ωστόσο, οι κίνδυνοι από το DCM στα διαβρωτικά χρωμάτων έχουν αξιολογηθεί στο πλαίσιο πολυάριθμων μελετών[1] βάσει των οποίων διαπιστώθηκε ότι απαιτούνται μέτρα μείωσης του κινδύνου σε ολόκληρη την ΕΕ. Τα διαβρωτικά χρωμάτων χρησιμοποιούνται για την αφαίρεση στρώσεων χρωμάτων, ιδίως στρώσεων με φυσαλίδες ή ρωγμές σε διάφορα υποστρώματα, συγκεκριμένα σε μέταλλο και ξύλο, και εφαρμόζονται από βιομηχανικούς και επαγγελματικούς χρήστες, καθώς και καταναλωτές.

Οι κύριοι κίνδυνοι του DCM για την υγεία των ανθρώπων δημιουργούνται από τους ατμούς και τις τοξικές του επιδράσεις στο κεντρικό νευρικό σύστημα. Οι εν λόγω επιδράσεις συνδέονται με τις κακές συνθήκες εργασίας/λειτουργίας (π.χ. ανεπαρκής εξαερισμός, ακατάλληλα μέσα ατομικής προστασίας) και είχαν ως αποτέλεσμα να καταγραφούν αρκετά ατυχήματα και θάνατοι κατά τα τελευταία 18 έτη στην ΕΕ.

Σύμφωνα με την Επιστημονική Επιτροπή για την Υγεία και τους Περιβαλλοντικούς Κινδύνους[2] (SCHER), η έκθεση σε DCM που έχει αποδεσμευτεί από διαβρωτικά χρωμάτων δημιουργεί ανησυχίες για την υγεία των ανθρώπων, ιδίως για τους πιο ευάλωτους πληθυσμούς όπως τα παιδιά, λόγω της πιθανολογούμενης υψηλότερης έκθεσης. Οι υψηλές συγκεντρώσεις DCM που μετρήθηκαν κατά την εκτέλεση δραστηριοτήτων αποβαφής είναι μη αποδεκτές καθώς συνεπάγονται κινδύνους για την υγεία των ανθρώπων.

Διατίθενται ήδη στην αγορά διάφορες εναλλακτικές λύσεις αντί των διαβρωτικών χρωμάτων με DCM: φυσική/μηχανική αποβαφή, πυρολυτική/θερμική αποβαφή και χημική αποβαφή με άλλα χημικά εκτός του DCM. Τα χημικά εναλλακτικά διαβρωτικά χρωμάτων είναι τα πλέον διαδεδομένα· ωστόσο, διαθέτουν και αυτά τα δικά τους χαρακτηριστικά επικινδυνότητας και, ανάλογα με τη συγκέντρωσή τους στη χημική σύνθεση, θα μπορούσαν να δημιουργήσουν άλλους κινδύνους για το χρήστη.

Κατά τη διάρκεια των τελευταίων τεσσάρων ετών διεξάγονται συζητήσεις μεταξύ της Επιτροπής, των κρατών μελών και άλλων ενδιαφερόμενων μερών. Παρά το γεγονός ότι διατυπώνονται ιδιαίτερα αποκλίνουσες θέσεις για τους κινδύνους που συνδέονται με το DCM και για την ασφάλεια των εναλλακτικών προϊόντων, επιτεύχθηκε συμφωνία σχετικά με την ανάγκη για την εμπορία και την εφαρμογή περιορισμών σε κοινοτικό επίπεδο δυνάμει της οδηγίας 76/769/ΕΟΚ του Συμβουλίου ώστε να περιορισθούν οι κίνδυνοι από το DCM.

1.2. Προσδοκώμενα αποτελέσματα της νομοθεσίας της ΕΕ

Λόγω του γεγονότος ότι είναι αναγκαίο να περιορισθούν οι κίνδυνοι κατά τη βιομηχανική, την επαγγελματική και την καταναλωτική χρήση των διαβρωτικών χρωμάτων με DCM, πρέπει να εφαρμοσθούν ορισμένοι περιορισμοί ως προς τη διάθεση στην αγορά και τη χρήση. Η παρούσα απόφαση θα τροποποιήσει το παράρτημα I της οδηγίας 76/769/ΕΟΚ με την προσθήκη του διχλωρομεθάνιου. Κατ' αυτόν τον τρόπο θα εξασφαλισθεί η εφαρμογή εναρμονισμένων κανόνων στο επίπεδο της Κοινότητας.

Το μεγαλύτερο ποσοστό των θανάτων που συνδέθηκαν με τη χρήση διαβρωτικών χρωμάτων με DCM στην Ευρώπη κατά τα τελευταία 18 έτη είχε σχέση με τη βιομηχανική και την επαγγελματική χρήση υπό συνθήκες ανεπαρκούς εξαερισμού και ακατάλληλης χρήσης των μέσων ατομικής προστασίας.

Σε ό,τι αφορά τις δραστηριότητες που διεξάγονται σε βιομηχανικές εγκαταστάσεις, πρέπει να τεθούν σε εφαρμογή ορισμένες υποχρεωτικές απαιτήσεις όπως: η χρήση κατάλληλων προστατευτικών γαντιών, η εγκατάσταση τοπικής μονάδας εξαερισμού ή η χρήση αναπνευστικών προστατευτικών μέσων με ανεξάρτητη παροχή αέρα, καθώς και η τροποποίηση των δεξαμενών αποβαφής, με σκοπό τη μείωση της έκθεσης των εργαζομένων.

Οι επαγγελματικές χρήσεις πρέπει να απαγορευτούν γενικότερα, αλλά τα κράτη μέλη θα μπορούσαν να επιτρέψουν τη σχετική χρήση στην επικράτειά τους σε εξειδικευμένους επαγγελματίες με σχετική άδεια για τις εν λόγω δραστηριότητες στις περιπτώσεις που θεωρούν ότι η αντικατάσταση του DCM είναι ιδιαίτερα δύσκολη ή ακατάλληλη. Οι εγκρίσεις πρέπει να υπόκεινται σε απαιτήσεις ειδικής κατάρτισης.

Η ολική απαγόρευση της κυκλοφορίας στην αγορά των διαβρωτικών χρωμάτων που περιέχουν DCM για χρήση από τους καταναλωτές πρέπει να εφαρμοσθεί ως το μόνο αποτελεσματικό μέτρο για την εξάλειψη των κινδύνων.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

2.1. Διαβουλεύσεις

Το 2004 η Επιτροπή ξεκίνησε συζητήσεις στο πλαίσιο των συνεδριάσεων της ομάδας εργασίας της Επιτροπής που είναι αρμόδια για την εφαρμογή της οδηγίας 76/769/ΕΟΚ («ομάδα εργασίας για τους περιορισμούς»). Το Νοέμβριο του 2005 η Επιτροπή διοργάνωσε φόρουμ για τα «προϊόντα αποβαφής» με τη συμμετοχή των παρασκευαστών διαβρωτικών χρωμάτων με βάση το DCM και εναλλακτικών προϊόντων αντί του DCM. Καθώς οι θέσεις του κλάδου παραγωγής και των αρχών εξακολούθησαν να αποκλίνουν, η Επιτροπή προέβη σε ανάθεση συμπληρωματικής μελέτης για τη συγκέντρωση περισσότερων πληροφοριών με σκοπό την αξιολόγηση του αντίκτυπου των ενδεχόμενων περιορισμών στην εμπορία και τη χρήση των διαβρωτικών χρωμάτων με βάση το DCM σε κοινοτικό επίπεδο.

Οι συστάσεις στο πλαίσιο της εν λόγω μελέτης[3] συζητήθηκαν κατά τη συνεδρίαση της ομάδας εργασίας για τους περιορισμούς στις 3 Ιουλίου 2007. Εκπρόσωποι των επιχειρήσεων υπέρ της συνεχιζόμενης χρήσης του DCM και των επιχειρήσεων υπέρ των εναλλακτικών προϊόντων, το Ευρωπαϊκό Γραφείο Ενώσεων Καταναλωτών (BEUC), η Ευρωπαϊκή Ομοσπονδία Εργαζομένων στους τομείς των ορυχείων, της χημικής βιομηχανίας και της ενέργειας (EMCEF) και η Ευρωπαϊκή Συνομοσπονδία Συνδικάτων (ETUC) παρέστησαν στην εν λόγω συνεδρίαση ή συμμετείχαν σε διαβούλευση.

2.2. Εκτίμηση αντίκτυπου

Στις 5 Οκτωβρίου 2007 καταρτίσθηκε αναλυτική εκτίμηση αντίκτυπου και απεστάλη στην Επιτροπή Εκτίμησης Αντίκτυπου, η οποία γνωμοδότησε στις 9 Νοεμβρίου 2007. Όλες οι παρατηρήσεις της Επιτροπής Εκτίμησης Αντίκτυπου (κατάλογος σημείων ποιότητας της εκτίμησης αντίκτυπου και τελική γνώμη) έχουν συμπεριληφθεί στην τελική έκδοση της εκτίμησης αντίκτυπου[4].

Αξιολογήθηκαν αρκετές εναλλακτικές λύσεις, μεταξύ των οποίων συγκαταλέγονται η επιλογή να μην αναληφθεί καμία δράση, οι προαιρετικές ενέργειες του κλάδου παραγωγής και οι νομοθετικοί περιορισμοί διαφόρων επιπέδων. Οι αποτελεσματικότερες επιλογές για τις τρεις κατηγορίες χρήσης είναι οι ακόλουθες:

- Για βιομηχανικές χρήσεις

Οι δραστηριότητες αποβαφής με βάση το DCM πρέπει να διεξάγονται μόνο σε βιομηχανικές εγκαταστάσεις με υποχρεωτικές απαιτήσεις για την προστασία του προσωπικού, όπως τα κατάλληλα γάντια, τα συστήματα εξαερισμού ή ο αναπνευστικός εξοπλισμός και τα μηχανικά μέσα ελέγχου για τις δεξαμενές αποβαφής. Τα εν λόγω μέτρα θα συμβάλουν περαιτέρω στην επιβολή της εφαρμογής της νομοθεσίας για την προστασία των εργαζομένων με την αποτελεσματική μείωση της έκθεσης στο DCM και, κατά συνέπεια, του αριθμού των ατυχημάτων και των θανάτων.

- Για επαγγελματικές χρήσεις

Η χρήση διαβρωτικών χρωμάτων με DCM από επαγγελματίες σε μη βιομηχανικά περιβάλλοντα πρέπει να απαγορευτεί γενικότερα, αλλά τα κράτη μέλη θα μπορούσαν να επιτρέψουν την περαιτέρω χρήση στην επικράτειά τους σε εξειδικευμένους επαγγελματίες με σχετική άδεια για τις εν λόγω δραστηριότητες στις περιπτώσεις που θεωρούν ότι η αντικατάσταση του DCM είναι ιδιαίτερα δύσκολη ή ακατάλληλη. Το εν λόγω μέτρο θα επιβαρύνει τα κράτη μέλη και τις ενδιαφερόμενες επιχειρήσεις με την πλήρη αρμοδιότητα και το διοικητικό φόρτο για τη θέσπιση και τον έλεγχο συστήματος κατάρτισης και χορήγησης αδειών με τα απαιτούμενα μέτρα. Ο αριθμός των ατυχημάτων και των θανάτων προβλέπεται να μειωθεί.

- Για καταναλωτικές χρήσεις

Η απαγόρευση της κυκλοφορίας στην αγορά των διαβρωτικών χρωμάτων που περιέχουν DCM είναι το μόνο αποτελεσματικό μέτρο για την εξάλειψη των κινδύνων για τους καταναλωτές. Η ολοκληρωμένη παρακολούθηση της συμπεριφοράς των καταναλωτών όταν χρησιμοποιούν το προϊόν σε ιδιοκατασκευές, ή η εξασφάλιση της σχετικής κατάρτισης και χρήσης του απαιτούμενου προστατευτικού εξοπλισμού δεν είναι δυνατές.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

3.1. Νομική βάση

Το άρθρο 95 της Συνθήκης αποτελεί τη νομική βάση της πρότασης.

Η παρούσα απόφαση θα προβλέπει κανόνες για την κυκλοφορία στην αγορά και τη χρήση των διαβρωτικών χρωμάτων με βάση το DCM για τις τρεις κατηγορίες χρήσης (βιομηχανική, επαγγελματική και καταναλωτική).

Με την παρούσα απόφαση επίσης θεσπίζονται ομοιόμορφοι κανόνες για την κυκλοφορία των διαβρωτικών χρωμάτων με βάση το DCM και αποφεύγονται τα εμπόδια για το εμπόριο λόγω διαφορών στη νομοθεσία μεταξύ των κρατών μελών. Η παρούσα τροποποίηση της οδηγίας 76/769/ΕΟΚ θα βελτιώσει τις συνθήκες λειτουργίας της εσωτερικής αγοράς και θα εξασφαλίσει υψηλό επίπεδο προστασίας της υγείας των ανθρώπων.

3.2. Αρχές της επικουρικότητας και της αναλογικότητας

Με την οδηγία 76/769/ΕΟΚ σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων, επιδιώκεται να θεσπισθούν εναρμονισμένοι κανόνες σε ολόκληρη την ΕΕ και να αποφευχθούν οι διαφορές μεταξύ εθνικών νομοθεσιών που ενδέχεται να δημιουργήσουν εμπόδια στο ενδοκοινοτικό εμπόριο. Αυτό δεν είναι δυνατόν να επιτευχθεί με τη μεμονωμένη δράση των κρατών μελών.

Τα μέτρα που προτείνονται με την παρούσα απόφαση είναι επίσης ανάλογα λαμβάνοντας υπόψη το συνολικό κόστος και τα οφέλη για όλες τις κατηγορίες χρήσης σε σχέση με τον τελικό στόχο της βελτίωσης της προστασίας της υγείας των ανθρώπων.

3.3. Επιλογή νομικών μέσων

Η Επιτροπή έχει επιλέξει την οδηγία 76/769/ΕΟΚ του Συμβουλίου ως το καταλληλότερο μέσο για να διαφυλαχθεί η εσωτερική αγορά και παράλληλα να εξασφαλισθεί υψηλό επίπεδο προστασίας της υγείας του ανθρώπου και του περιβάλλοντος. Κατά συνέπεια, η πρόταση είναι σύμφωνη με το άρθρο 95 παράγραφος (3) της Συνθήκης.

Η οδηγία 76/769/ΕΟΚ θα καταργηθεί από την 1η Ιουνίου 2009 με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/EΟΚ, 93/67/EΟΚ, 93/105/ΕΚ και 2000/21/ΕΚ. Η τροποποίηση που θα πραγματοποιηθεί στο παράρτημα I της οδηγίας 76/769/ΕΟΚ από την παρούσα απόφαση θα εφαρμοσθεί μετά την 1η Ιουνίου 2009 και θα ενσωματωθεί στο παράρτημα XVII του κανονισμού (ΕΚ) αριθ. 1907/2006.

Κρίνεται σκοπιμότερο να τροποποιηθεί το παράρτημα I της οδηγίας 76/769/ΕΟΚ με απόφαση παρά με οδηγία, δεδομένου ότι η μεταφορά των προτεινόμενων περιορισμών στην εθνική νομοθεσία θα ολοκληρωθεί μόλις λίγους μήνες πριν ή αμέσως μετά την κατάργηση της οδηγίας 76/769/ΕΟΚ. Επομένως, η μεταφορά στην εθνική νομοθεσία δεν θα αποβεί χρήσιμη. Στη συγκεκριμένη περίπτωση, η απόφαση αποτελεί καταλληλότερη νομική πράξη από την οδηγία.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεν υπάρχουν δημοσιονομικές επιπτώσεις από την παρούσα απόφαση.

2008/0033 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (διχλωρομεθάνιο) (τροποποίηση της οδηγίας 76/769/ΕΟΚ του Συμβουλίου)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

Την πρόταση της Επιτροπής[5],

Τη γνώμη της Ευρωπαϊκής Οικονομικής και Κοινωνικής Επιτροπής[6],

Αποφασίζοντας σύμφωνα με τη διαδικασία του άρθρου 251 της συνθήκης[7],

Εκτιμώντας τα ακόλουθα:

(1) Οι κίνδυνοι που παρουσιάζει για την ανθρώπινη υγεία το διχλωρομεθάνιο (DCM) στα διαβρωτικά χρωμάτων εκτιμήθηκαν στο πλαίσιο αρκετών μελετών[8] βάσει των οποίων διαπιστώθηκε ότι απαιτούνται μέτρα για τη μείωση του κινδύνου σε ολόκληρη την ΕΕ ώστε να περιορισθούν οι κίνδυνοι για την ανθρώπινη υγεία κατά τη χρήση του DCM σε βιομηχανικό, επαγγελματικό, και καταναλωτικό επίπεδο. Τα αποτελέσματα των εν λόγω μελετών αξιολογήθηκαν από την Επιστημονική Επιτροπή για την Τοξικότητα, την Οικοτοξικότητα και το Περιβάλλον της Ευρωπαϊκής Επιτροπής (CSTEE που μετονομάσθηκε σε SCHER), η οποία επιβεβαίωσε ότι η έκθεση στο DCM που αποδεσμεύεται από τα διαβρωτικά χρωμάτων δημιουργεί ανησυχίες για την ανθρώπινη υγεία[9].

(2) Προκειμένου να επιτευχτεί υψηλό επίπεδο προστασίας της υγείας για όλες τις κατηγορίες χρήσης (βιομηχανική, επαγγελματική και καταναλωτική), πρέπει να περιορισθεί η εμπορία και η χρήση των διαβρωτικών χρωμάτων με βάση το DCM.

(3) Τα διαβρωτικά χρωμάτων με βάση το DCM χρησιμοποιούνται από τους καταναλωτές στο σπίτι για να αφαιρέσουν χρώματα, βερνίκια και λάκες σε εσωτερικούς και εξωτερικούς χώρους. Η ασφαλής χρήση του DCM από τους καταναλωτές δεν μπορεί να εξασφαλισθεί με κατάρτιση ή παρακολούθηση. Συνεπώς, το μόνο αποτελεσματικό και ανάλογο μέτρο για την εξάλειψη των κινδύνων για τους καταναλωτές είναι η απαγόρευση της διάθεσης στην αγορά και της χρήσης των διαβρωτικών χρωμάτων με βάση το DCM.

(4) Προκειμένου να εξασφαλιστεί η ανάλογη σταδιακή εξάλειψη στην αλυσίδα εφοδιασμού των διαβρωτικών χρωμάτων που περιέχουν DCM, πρέπει να ορισθούν διαφορετικές ημερομηνίες για την εφαρμογή της σε σχέση με την έναρξη κυκλοφορίας στην αγορά και τον τελικό εφοδιασμό στο ευρύ κοινό και τους επαγγελματίες.

(5) Καθώς οι καταναλωτές μπορεί να έχουν πρόσβαση σε διαβρωτικά χρωμάτων με βάση το DCM παρά την απαγόρευση μέσω της αλυσίδας διανομής που προορίζεται για τους επαγγελματικούς και τους βιομηχανικούς χρήστες, το προϊόν πρέπει να φέρει σχετική προειδοποιητική ένδειξη.

(6) Οι θάνατοι που καταγράφηκαν στην Ευρώπη τα τελευταία 18 έτη από βιομηχανική και επαγγελματική χρήση οφείλονται κυρίως σε ανεπαρκή εξαερισμό, ακατάλληλα μέσα ατομικής προστασίας, χρήση ακατάλληλων δεξαμενών και μακροπρόθεσμη έκθεση στο DCM. Συνεπώς, πρέπει να επιβληθούν περιορισμοί για τον έλεγχο και τη μείωση των κινδύνων που συνεπάγεται η επαγγελματική και η βιομηχανική χρήση.

(7) Οι επαγγελματίες γενικά καλύπτονται από τις διατάξεις της νομοθεσίας για την προστασία των εργαζομένων. Ωστόσο, πολλές επαγγελματικές δραστηριότητες συχνά διεξάγονται στις εγκαταστάσεις των πελατών που συχνά δεν προβλέπουν όλα τα απαιτούμενα μέτρα για τη διαχείριση, τον έλεγχο και τη μείωση των κινδύνων για την υγεία. Επιπλέον, οι αυτοαπασχολούμενοι δεν καλύπτονται από τις διατάξεις της νομοθεσίας για την προστασία των εργαζομένων και χρειάζονται την απαιτούμενη κατάρτιση πριν από την εκτέλεση δραστηριοτήτων αποβαφής με DCM.

(8) Η διάθεση στην αγορά και η χρήση διαβρωτικών χρωμάτων με DCM από επαγγελματίες πρέπει συνεπώς να απαγορευτεί με σκοπό την προστασία της υγείας τους και τη μείωση του αριθμού των θανατηφόρων και των μη θανατηφόρων ατυχημάτων. Ωστόσο, στην περίπτωση που η αντικατάσταση του DCM κρίνεται ιδιαίτερα δύσκολη ή ακατάλληλη, τα κράτη μέλη θα πρέπει να διαθέτουν τη δυνατότητα να επιτρέπουν την περαιτέρω χρήση του DCM από επαγγελματίες που διαθέτουν ειδική άδεια. Τα κράτη μέλη θα έχουν την αρμοδιότητα για τη χορήγηση και την παρακολούθηση των εν λόγω αδειών, οι οποίες θα πρέπει να βασίζονται στην υποχρεωτική κατάρτιση με ειδικές απαιτήσεις.

(9) Ο αριθμός των θανατηφόρων και των μη θανατηφόρων ατυχημάτων που δηλώθηκαν στο πλαίσιο βιομηχανικών δραστηριοτήτων αποτελεί ένδειξη της ανεπαρκούς εφαρμογής της νομοθεσίας για το χώρο εργασίας. Η έκθεση στο DCM παραμένει υψηλή και πρέπει να εφαρμοσθούν συμπληρωματικά μέτρα για τη μείωση των κινδύνων για τους εργαζομένους στις βιομηχανικές εγκαταστάσεις. Πρέπει να εγκριθούν προληπτικά μέτρα όπως ο κατάλληλος εξαερισμός του χώρου εργασίας, τα απαιτούμενα μέσα ατομικής προστασίας και η περαιτέρω τροποποίηση των δεξαμενών.

(10) Τα μέσα ατομικής προστασίας πρέπει να συμμορφώνονται με τις απαιτήσεις της οδηγίας 89/686/ΕΟΚ του Συμβουλίου, της 21ης Δεκεμβρίου 1989 για την προσέγγιση των νομοθεσιών των κρατών μελών[10].

(11) Επομένως, η οδηγία 76/769/ΕΟΚ πρέπει να τροποποιηθεί ανάλογα.

(12) Η οδηγία αυτή ισχύει με την επιφύλαξη της κοινοτικής νομοθεσίας για τη θέσπιση ελάχιστων απαιτήσεων για την προστασία των εργαζομένων, όπως η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία[11], και διάφορες οδηγίες που βασίζονται σε αυτήν, ιδίως την οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλαξιογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/EΟΚ) (κωδικοποιημένη έκδοση)[12] και την οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και της ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες (δέκατη τέταρτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)[13],

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα I της οδηγίας 76/769/ΕΟΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Στο παράρτημα I της οδηγίας 76/769/ΕΟΚ προστίθεται το ακόλουθο σημείο xx:

«(xx) Διχλωρομεθάνιο Αριθ. CAS: 75-09-2 Αριθ. EINECS: 200-838-9 | Δεν κυκλοφορούν στην αγορά για πρώτη φορά [12 μήνες μετά την έναρξη ισχύος της απόφασης], διαβρωτικά χρωμάτων που περιέχουν διχλωρομεθάνιο σε συγκέντρωση ίση ή μεγαλύτερη του 0,1% κατά μάζα για πώληση στο ευρύ κοινό ή σε επαγγελματίες και δεν παρέχεται σε αυτούς μετά την [24 μήνες μετά την έναρξη ισχύος της απόφασης]. Κατά παρέκκλιση από την παράγραφο 1, τα κράτη μέλη μπορούν να επιτρέπουν την προμήθεια διαβρωτικών χρωμάτων που περιέχουν διχλωρομεθάνιο σε επαγγελματίες που διαθέτουν σχετική άδεια. Η άδεια που αναφέρεται στην παράγραφο 2 χορηγείται σε επαγγελματίες που διαθέτουν κατάρτιση για την ασφαλή χρήση των διαβρωτικών χρώματος που περιέχουν διχλωρομεθάνιο. Η εν λόγω κατάρτιση καλύπτει τα εξής: α) επίγνωση, αξιολόγηση και διαχείριση των κινδύνων για την υγεία, β) χρήση επαρκούς εξαερισμού, γ) χρήση των κατάλληλων μέσων ατομικής προστασίας[14]. Τα διαβρωτικά χρωμάτων που περιέχουν διχλωρομεθάνιο σε συγκεντρώσεις ίσες ή μεγαλύτερες του 0,1% κατά μάζα μπορούν να χρησιμοποιούνται σε βιομηχανικές εγκαταστάσεις, μόνον εφόσον καλύπτονται οι ακόλουθοι όροι: α) αποτελεσματικό σύστημα εξαερισμού ή αναπνευστικός προστατευτικός εξοπλισμός με ανεξάρτητη παροχή αέρα[15], β) κλειστές δεξαμενές αποβαφής που καλύπτονται όταν δεν χρησιμοποιούνται, γ) κατάλληλα προστατευτικά γάντια για τους χειριστές.[16] Με την επιφύλαξη της λοιπής κοινοτικής νομοθεσίας σχετικά με την ταξινόμηση, τη συσκευασία και την επισήμανση των επικίνδυνων ουσιών και παρασκευασμάτων, τα διαβρωτικά χρωμάτων που περιέχουν διχλωρομεθάνιο σε συγκέντρωση μεγαλύτερη του 0,1% κατά μάζα, από την [24 μήνες μετά την έναρξη ισχύος της απόφασης] φέρουν την εξής ευανάγνωστη και ανεξίτηλη ένδειξη: προορίζεται για βιομηχανικές και επαγγελματικές χρήσεις».» |

3. [1] «Methylene chloride: Advantages and drawbacks of possible market restrictions in the EU». Μελέτη TNO-STB που ολοκληρώθηκε το Νοέμβριο του 1999. http://ec.europa.eu/enterprise/chemicals/studies_en.htm· «Effectiveness of vapour retardants in reducing risks to human health from paint strippers containing dichloromethane by ETVAREAD expert group». Τελική έκθεση που δημοσιεύτηκε τον Απρίλιο 2004 http://ec.europa.eu/enterprise/chemicals/studies_en.htm· «Impact assessment of potential restrictions on the marketing and use of dichloromethane in paint stripper. Μελέτη RPA που ολοκληρώθηκε τον Απρίλιο του 2007. http://ec.europa.eu/enterprise/chemicals/studies_en.htm

[2] Γνώμη της Eπιστημονικής Eπιτροπής για την Yγεία και τους Περιβαλλοντικούς Κινδύνους με τίτλο «Effectiveness of vapour retardants in reducing risks to human health from pain stripper containing dichloromethane». Τελική έκθεση ETVAREAD, Απρίλιος 2004. Εγκρίθηκε από την SCHER κατά την 4η σύνοδο της ολομέλειας στις 18 Μαρτίου 2005. http://ec.europa.eu/health/ph_risk/committees/04_scher/scher_opinions_en.htm

[3] «Impact assessment of potential restrictions on the marketing and use of dichloromethane in paint stripper». Μελέτη RPA που ολοκληρώθηκε τον Απρίλιο του 2007. http://ec.europa.eu/enterprise/chemicals/studies_en.htm

[4] Έγγραφο εργασίας των υπηρεσιών της Επιτροπής: «Έκθεση Εκτίμησης Αντίκτυπου» που διατίθεται στη διεύθυνση: http ://ec.europa.eu/chemicals/studies_en.htm

[5] ΕΕ C της , σ. .

[6] ΕΕ C της , σ. .

[7] ΕΕ C της , σ. .

[8] «Methylene chloride: Advantages and drawbacks of possible market restrictions in the EU». Μελέτη TNO-STB που ολοκληρώθηκε το Νοέμβριο του 1999. http://ec.europa.eu/enterprise/chemicals/studies_en.htm· «Effectiveness of vapour retardants in reducing risks to human health from paint strippers containing dichloromethane by ETVAREAD expert group». Τελική έκθεση που δημοσιεύτηκε τον Απρίλιο 2004 http://ec.europa.eu/enterprise/chemicals/studies_en.htm· «Impact assessment of potential restrictions on the marketing and use of dichloromethane in paint stripper. Μελέτη RPA που ολοκληρώθηκε τον Απρίλιο του 2007. http://ec.europa.eu/enterprise/chemicals/studies_en.htm

[9] Γνώμη της Eπιστημονικής Eπιτροπής για την Yγεία και τους Περιβαλλοντικούς Κινδύνους με τίτλο «Effectiveness of vapour retardants in reducing risks to human health from pain stripper containing dichloromethane». Τελική έκθεση ETVAREAD, 1 Απριλίου 2004 . Εγκρίθηκε από την SCHER κατά την 4η σύνοδο της ολομέλειας στις 18 Μαρτίου 2005. http://ec.europa.eu/health/ph_risk/committees/04_scher/scher_opinions_en.htm

[10] ΕΕ L 399 της 30.12.1989, σ. 18.

[11] ΕΕ L 183 της 29.6.1989, σ. 1. Οδηγία όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284, της 31.10.2003, σ. 1).

[12] ΕΕ L 158 της 30.4.2004, σ. 50.

[13] ΕΕ L 131 της 5.5.1998, σ. 11.

[14] Τα εν λόγω μέσα ατομικής προστασίας πρέπει να συμμορφώνονται με τις απαιτήσεις της οδηγίας 89/686/ΕΟΚ του Συμβουλίου.

[15] Ο εν λόγω αναπνευστικός προστατευτικός εξοπλισμός πρέπει να συμμορφώνεται με τις απαιτήσεις της οδηγίας 89/686/ΕΟΚ του Συμβουλίου.

[16] Τα εν λόγω προστατευτικά γάντια πρέπει να συμμορφώνονται με τις απαιτήσεις της οδηγίας 89/686/ΕΟΚ του Συμβουλίου.